Mange har opplevd dette på Facebook: En venn har tagget deg i et innlegg hvor det sies at du har mulighet til å vinne en bil eller lignende.

Du blir henrykt og tenker at den bilen vil du gjerne ha, og tagger et par venner i kommentarfeltet for større vinnersjanser.

Det du kanskje ikke visste er at du hjelper svindlere med å bygge opp nettsider som selges på svartemarkedet, og i tillegg bryter retningslinjene til Facebook (ekstern link).

Likesfarming

Jørund Heimholt fra Datahjelperne (ekstern link) er kjent med fenomenet som har spredt seg i sosiale medier

Grunnlegger av siden Datahjelperne.no Jørund Heimholt. Foto: Jørund Heimholt / Privat

Heimholt sier at når du deler disse sidene er du direkte med på å hjelpe svindlere til å få «likes».

– Konkurranser der du kan vinne store premier kalles «​likefarming», det vil si at en side bygges opp som en falsk side.

Disse sidene kan ha forskjellige agendaer.

– Når den har fått nok likes selges den på svartemarkedet, sier en betenkt Heimholt.

Eksempel på noen av 'lik og del' konkurransene som er i strid med retningslinjene til Facebook. Foto: Datahjelperne.no / Skjermdump

Utsettes for svindel

Denne typen svindel begynner å bli utstrakt. Daglig dukker det opp nye konkurranser, både fra svindlere, men også fra profesjonelle aktører.

«Lik og del»-hysteriet har for lengst gått over stokk og stein, folk har nemlig begynt å knytte seg opp til tjenester for å få delta i trekningen om å bli den heldige vinneren.

Nettsider som denne blir brukt til likesfarming. Foto: Datahjelperne.no / Skjermdump

– De binder seg opp til dyre tjenester enten på mobil eller visa, det er mange tilfeller hvor nordmenn har gått i fellen og blir trukket flere hundre kroner i måneden, sier Heimholt.

Bedrifter bryter retningslinjene

Bedrifter og privatpersoner går også i fellen når de publiserer konkurranser på sine sider.

Det har seg nemlig slik at Facebook har laget retningslinjer mot lik og del konkurranser.

Oppfordring til å dele innlegget bryter retningslinjene for Facebook-sider .

I albumet nedenfor ser du eksempler på hvordan retningslinjene brytes.

Uvitende om problemet

Intersport Hammerfest arrangerte en konkurranse. De oppfordret personer til å dele innlegget for å få større vinnersjanser.

Ansatt ved bedriften Thomas Olsen var en av dem som sto bak arrangementet.

Han viser til at de ikke visste om reglene før de publiserte konkurransen:

– Vi tenkte aldri over det, siden alle andre også lager slike konkurranser. Vi tenkte at siden alle andre gjør det, så gjør vi også det.

Retningslinjene karakteriserer Olsen som tåpelige.

– Det er en tåpelig lov, jeg skjønner ikke hva som er galt med det.

Avsluttende sier Olsen kontant at det ikke kommer flere konkurranser fra deres bedrift i fremtiden.

NRK har vært i kontakt med flere av bedriftene som har arrangert slike konkurranser. De ville ikke kommentere saken.